RSP เด้งแรง 12% คาดเก็งฯทางเทคนิคหลังหุ้นเป็นขาลงมานาน 6 เดือน แนะซื้อเป้า 6.30 บ.
RSP เด้งแรง 12% คาดเก็งฯทางเทคนิคหลังหุ้นเป็นขาลงมานาน 6 เดือน แนะซื้อเป้า 6.30 บ. โดย ณ เวลา 10.56 น. ราคาอยู่ที่ระดับ 4.36 บาท บวก 0.48 บาท หรือ 12.37% มูลค่าซื้อขาย 49 .84 ล้านบาท
26 ก.ย. 2561

ผู้สื่อข่าวรายงานว่า บริษัท ริช สปอร์ต จำกัด (มหาชน) หรือ RSP ณ เวลา 10.56 น.อยู่ที่ระดับ 4.36 บาท บวก 0.48 บาท หรือ 12.37% มูลค่าซื้อขาย 49 .84 ล้านบาท คาดเก็งกำไรทางเทคนิคหลังหุ้นเป็นขาลงมานานกว่า 6 เดือน โดยนับตั้งแต่หุ้นปรับตัวลงจากระดับ 8.00 บาท เมื่อวันที่ 16 มี.ค.2561

บล.เออีซี ระบุในบทวิเคราะห์ว่า กำไรสุทธิช่วงครึ่งแรกปีนี้คิดเป็น 31.6% ของประมาณการทั้งปี ซึ่งต่ำเกินไป หลังได้รับผลกระทบจากการชะลอตัวลงของรายได้ และต้นทุนการผลิตที่เพิ่มขึ้นในช่วง 2Q61 เพื่อยึดหลักอนุรักษ์นิยม เราจึงขอปรับลดประมาณการกำไรตั้งแต่ปี 2561 ลงเฉลี่ยปีละ 27.1% แต่อย่างไรก็ดี ปี 2562 คาดกำไรจะฟื้นตัวที่ระดับ 239 ล้านบาท โต 13.9% เทียบช่วงเดียวกันของปีก่อน ด้วยแรงหนุนจากทั้งยอดขายและมาร์จิ้นที่คาดฟื้นตัวดีขึ้น
แม้คาดกำไรในปีนี้จะหดตัว จากทั้งสัญญาณของรายได้และมาร์จิ้นที่คาดชะลอตัว แต่อย่างไรก็ดี มองว่า RSP ยังมีขยายสาขาอย่างต่อเนื่อง บวกกับมีแผนเพิ่มตราสินค้าใหม่เข้ามาขายในทุก 1-2 ปี ซึ่งปัจจุบันอยู่ระหว่างการเจรจา คาดหนุนให้บริษัทสามารถเติบโตทั้งในแบบ Inorganic และ Organic
อีกทั้งราคาหุ้นปัจจุบันได้ปรับตัวลงมาราว 44% จากจุดสูงสุดในปีนี้จนมี Upside 31.3% จากมูลค่าพื้นฐานใหม่ปี 2561 ที่ 6.30 บาท (วิธี PER 23.2x เดิม)จึงคงแนะนำ “ซื้อ”  
 